Brendin Horner-moordsaak na hooggeregshofSekola Matlaletsa (44) en Sekwetje Mahlamba (32) verlede jaar in die hof. (Skermgreep: eNCA) Die twee verdagtes in die moord op Brendin Horner (21) het Donderdag weer vlugtig in die landdroshof in Senekal verskyn voordat die saak na die Vrystaatse hooggeregshof oorgeplaas is. Sekola Matlaletsa (44) en Sekwetje Mahlamba (32) word daarvan beskuldig dat hulle Horner, ŉ jong plaasbestuurder van die Paul Roux-omgewing, in Oktober verlede jaar wreed op ŉ plaas in dié distrik vermoor het. News24 berig Matlaletsa en Mahlamba het in die hof aangedui dat hulle beplan om onskuldig te pleit op die aanklagte teen hulle. Die twee staan tereg op aanklagte van moord en roof. Brendin Horner (Foto: Facebook) Phaladi Shuping, woordvoerder van die Nasionale Vervolgingsgesag (NVG), het aan Maroela Media gesê die saak is vanoggend tot 4 Junie uitgestel vir oordrag na die hooggeregshof. Die staat moet ook voor dán die klagstaat en afskrifte van die dossier aan die verdediging verskaf. Shuping sê die beskuldigdes sal na verwagting aan die begin van ŉ verhoor pleit. Maroela Media het vroeër berig Horner het talle steekwonde aan sy liggaam gehad toe sy liggaam begin Oktober op die plaas aangetref is waar dit in ŉ veld aan ŉ paal vasgemaak was. Dit het ook gelyk asof hy oor die grondpad gesleep is. Die nadoodse ondersoek het verwurging as die oorsaak van Horner se dood aangedui. Die polisie het onder meer op bloedbevlekte broeke en ŉ paar skoene met modder daaraan by Mahlamba se huis beslag gelê. ŉ Bloedbevlekte broek is ook in ŉ kisvrieskas op sy perseel gekry. Mahlamba is verlede jaar borgtog geweier. Sy medebeskuldigde is borgtog van R5 000 toegestaan.